ประกาศคณะกรรมการกํากับตลาดทุน

ที่ ทจ. 16/2557

เรื่อง การเสนอขายตราสารด้อยสิทธิเพื่อนับเป็น  
เงินกองทุนของธนาคารพาณิชย์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 35 และมาตรา 40(11) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการกํากับตลาดทุนออกข้อกําหนดไว้ดังต่อไปนี้


ข้อ ๑ ประกาศนี้ให้ใช้บังคับตั้งแต่วันที่ 1 กรกฎาคม พ.ศ. 2557   เป็นต้นไป


ข้อ ๒ ประกาศนี้ให้ใช้บังคับกับการเสนอขายตราสารด้อยสิทธิเพื่อนับเป็นเงินกองทุนของธนาคารพาณิชย์ต่อผู้ลงทุนในประเทศไทย


ข้อ ๓ ในประกาศนี้

คําว่า “หุ้นกู้อนุพันธ์” “ผู้ลงทุนสถาบัน” “ผู้ลงทุนรายใหญ่” และ “การจัดอันดับความน่าเชื่อถือ” ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามในประกาศเกี่ยวกับการออกและเสนอขายตราสารหนี้ทุกประเภท

“ตราสารด้อยสิทธิเพื่อนับเป็นเงินกองทุน”  หมายความว่า  หุ้นกู้ที่ออกใหม่ประเภทไม่มีประกันที่มีการกําหนดให้สิทธิในการรับชําระหนี้ของผู้ถือหุ้นกู้ด้อยกว่าสิทธิของเจ้าหนี้สามัญ และมีลักษณะเป็นไปตามหลักเกณฑ์ในการนับเป็นเงินกองทุน โดยเป็นหุ้นกู้ชนิดใดชนิดหนึ่งดังต่อไปนี้

(1)  มีการกําหนดเงื่อนไขให้ผู้ถือหุ้นกู้ปลดหนี้

(2)  เป็นตราสารแปลงสภาพ 

“ตราสารแปลงสภาพ”  หมายความว่า  หุ้นกู้แปลงสภาพชนิดที่มีการกําหนดเงื่อนไขบังคับแปลงสภาพเป็นหุ้นที่ออกใหม่ของผู้ออกหุ้นกู้แปลงสภาพ

“หุ้นรองรับ”  หมายความว่า  หุ้นออกใหม่ที่จัดไว้เพื่อรองรับการแปลงสภาพ

“เงินกองทุน” หมายความว่า  เงินกองทุนสําหรับธนาคารพาณิชย์ตามประกาศธนาคารแห่งประเทศไทย

“ธนาคารพาณิชย์”  หมายความว่า  ธนาคารพาณิชย์ตามกฎหมายว่าด้วยธุรกิจสถาบันการเงิน แต่ไม่รวมถึงสาขาของธนาคารพาณิชย์ต่างประเทศ

“ประกาศธนาคารแห่งประเทศไทย” หมายความว่า  ประกาศธนาคารแห่งประเทศไทยว่าด้วยองค์ประกอบของเงินกองทุนสําหรับธนาคารพาณิชย์ที่จดทะเบียนในประเทศ โดยอ้างอิงจากหลักเกณฑ์ BASEL III

“ข้อกําหนดสิทธิ”  หมายความว่า   ข้อกําหนดว่าด้วยสิทธิและหน้าที่ของผู้ออกตราสารและผู้ถือตราสาร

“สมาคมตลาดตราสารหนี้ไทย”  หมายความว่า  สมาคมตลาดตราสารหนี้ไทยที่ได้รับใบอนุญาตและจดทะเบียนกับสํานักงาน


หมวด ๑ บททั่วไป

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๔ เพื่อให้การเสนอขายตราสารด้อยสิทธิเพื่อนับเป็นเงินกองทุนของธนาคารพาณิชย์เป็นไปโดยเหมาะสมกับประเภทผู้ลงทุนและความเสี่ยงของตราสาร ซึ่งมีลักษณะพิเศษโดยเป็นตราสารที่ต้องสามารถรองรับผลขาดทุนของธนาคารพาณิชย์ได้ในระหว่างดําเนินการใกล้เคียงกับหุ้นสามัญ (absorb losses on a going-concern basis) หรือเมื่อธนาคารพาณิชย์มีผลการดําเนินงานที่ไม่สามารถดําเนินกิจการต่อไปได้ (gone-concern basis) จึงกําหนดให้ธนาคารพาณิชย์สามารถเสนอขายตราสารดังกล่าวได้ โดยให้ปฏิบัติตามหลักเกณฑ์ที่กําหนดในประกาศนี้


ข้อ ๕ เอกสารหรือหลักฐานที่ต้องยื่นต่อสํานักงานตามที่ประกาศนี้กําหนด ไม่ว่าก่อนหรือภายหลังได้รับอนุญาต ให้เป็นไปตามหลักเกณฑ์ เงื่อนไข และวิธีการที่สํานักงานประกาศกําหนด


ข้อ ๖ ในกรณีที่ปรากฏข้อเท็จจริงต่อสํานักงานที่เป็นเหตุอันควรสงสัยกรณีใดกรณีหนึ่งหรือหลายกรณีดังต่อไปนี้ สํานักงานอาจไม่อนุญาตให้เสนอขายตราสารด้อยสิทธิเพื่อนับเป็นเงินกองทุนตามคําขออนุญาตได้

(1) ผู้ขออนุญาตหรือการเสนอขายตราสารมีลักษณะหรือรูปแบบเป็นไปตามหลักเกณฑ์หรือเงื่อนไขที่จะได้รับอนุญาตตามประกาศนี้ แต่มีข้อเท็จจริงซึ่งทําให้พิจารณาได้ว่าความมุ่งหมายหรือเนื้อหาสาระที่แท้จริง (substance) ของการเสนอขายตราสารนั้นเข้าลักษณะเป็นการหลีกเลี่ยงบทบัญญัติตามกฎหมายว่าด้วยหลักทรัพย์และตลาดหลักทรัพย์ หรือประกาศนี้

(2) การเสนอขายตราสารอาจขัดต่อนโยบายสาธารณะหรือนโยบายของรัฐ

(3)  การเสนอขายตราสารอาจก่อให้เกิดผลกระทบต่อความน่าเชื่อถือต่อตลาดทุนไทยโดยรวม

(4) การเสนอขายตราสารอาจก่อให้เกิดความเสียหายต่อผู้ลงทุนโดยรวม หรืออาจทําให้ผู้ลงทุนโดยรวมไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้องหรือเพียงพอประกอบการตัดสินใจลงทุน


ข้อ ๗ ในกรณีที่ปรากฏต่อสํานักงานภายหลังการอนุญาตให้เสนอขายตราสารด้อยสิทธิเพื่อนับเป็นเงินกองทุน ว่าข้อเท็จจริงและพฤติการณ์ที่สํานักงานนํามาพิจารณาเพื่ออนุญาตให้เสนอขายตราสารดังกล่าวเปลี่ยนแปลงไป ซึ่งหากข้อเท็จจริงและพฤติการณ์ที่เปลี่ยนแปลงไปนั้นปรากฏต่อสํานักงานก่อนการอนุญาต สํานักงานอาจไม่อนุญาตให้เสนอขายตราสารนั้น ให้สํานักงานมีอํานาจดังต่อไปนี้

(1)  สั่งให้ผู้ได้รับอนุญาต กรรมการ หรือผู้บริหารของผู้ได้รับอนุญาต ชี้แจงหรือเปิดเผยข้อมูลเพิ่มเติมภายในระยะเวลาที่กําหนด และระงับการอนุญาตให้ออกตราสารหรือให้ผู้ได้รับอนุญาตระงับการเสนอขายตราสารไว้ก่อนจนกว่าจะได้ชี้แจงหรือแก้ไขให้ถูกต้อง และหากผู้ได้รับอนุญาต กรรมการ หรือผู้บริหารของผู้ได้รับอนุญาต ไม่สามารถชี้แจงหรือดําเนินการแก้ไขให้ถูกต้องได้ภายในระยะเวลาที่กําหนด สํานักงานอาจสั่งเพิกถอนการอนุญาตตาม (2) ได้

(2) สั่งเพิกถอนการอนุญาตให้เสนอขายตราสารในส่วนที่ยังมิได้เสนอขายหรือยังไม่มีผู้จองซื้อ

ในการสั่งการตามวรรคหนึ่งให้สํานักงานคํานึงถึงปัจจัยดังต่อไปนี้ประกอบการพิจารณา

(1) ความร้ายแรงของข้อเท็จจริงหรือพฤติการณ์ที่เปลี่ยนแปลงไป

(2)  ผลกระทบต่อผู้ลงทุนที่จองซื้อตราสารนั้น


ข้อ ๘ ในกรณีที่เข้าลักษณะอย่างใดอย่างหนึ่งหรือหลายอย่างดังต่อไปนี้ สํานักงานอาจผ่อนผันไม่นําหลักเกณฑ์ตามประกาศนี้มาใช้พิจารณาคําขออนุญาต หรือไม่นําเงื่อนไขตามประกาศนี้มาใช้บังคับกับการเสนอขายตราสารด้อยสิทธิเพื่อนับเป็นเงินกองทุนที่ได้รับอนุญาตได้

(1) มีข้อเท็จจริงที่ชัดเจนซึ่งทําให้พิจารณาได้ว่าหลักเกณฑ์หรือเงื่อนไขที่จะผ่อนผันให้ไม่มีนัยสําคัญสําหรับการพิจารณาอนุญาตในกรณีนั้น และประโยชน์ที่จะได้ไม่คุ้มค่ากับต้นทุนในการปฏิบัติให้เป็นไปตามหลักเกณฑ์หรือเงื่อนไขดังกล่าว

(2)  ผู้ขออนุญาตมีข้อจํากัดตามกฎหมายอื่นที่ทําให้ไม่สามารถปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน

(3)  ผู้ขออนุญาตมีมาตรการอื่นที่เพียงพอ และสามารถทดแทนการปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน

การผ่อนผันตามวรรคหนึ่งให้คํานึงถึงความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสําคัญ  ทั้งนี้ สํานักงานอาจกําหนดเงื่อนไขให้ผู้ขออนุญาตต้องปฏิบัติด้วยก็ได้


หมวด ๒ หลักเกณฑ์เกี่ยวกับการขออนุญาตและการอนุญาต

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ส่วน ๑ การยื่นคําขออนุญาตและการพิจารณาคําขออนุญาต

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๙ ให้ธนาคารพาณิชย์ที่ประสงค์จะเสนอขายตราสารด้อยสิทธิเพื่อนับเป็นเงินกองทุนยื่นคําขออนุญาตต่อสํานักงาน และชําระค่าธรรมเนียมในวันยื่นคําขอดังกล่าวตามอัตราที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดค่าธรรมเนียมเกี่ยวกับการขออนุญาตเสนอขายหลักทรัพย์ที่ออกใหม่ และการขออนุมัติโครงการแปลงสินทรัพย์เป็นหลักทรัพย์  

ในกรณีที่เป็นการขออนุญาตเสนอขายตราสารด้อยสิทธิเพื่อนับเป็นเงินกองทุนที่ประสงค์จะจัดให้มีผู้แทนผู้ถือหุ้นกู้ด้วย ให้ธนาคารพาณิชย์ดําเนินการดังต่อไปนี้มาพร้อมกับการยื่นคําขออนุญาตตามวรรคหนึ่ง  

(1)  เสนอร่างข้อกําหนดสิทธิและร่างสัญญาแต่งตั้งผู้แทนผู้ถือหุ้นกู้ 

(2) เสนอรายชื่อบุคคลที่จะแต่งตั้งให้เป็นผู้แทนผู้ถือหุ้นกู้ซึ่งเป็นบุคคลที่มีรายชื่ออยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ตามประกาศคณะกรรมการกํากับตลาดทุนว่าด้วยคุณสมบัติของผู้แทนผู้ถือหุ้นกู้ และการกระทําตามอํานาจหน้าที่ของผู้แทนผู้ถือหุ้นกู้ 


ข้อ ๑๐ ในการพิจารณาคําขออนุญาต ให้สํานักงานมีอํานาจแจ้งเป็นหนังสือให้ธนาคารพาณิชย์มาชี้แจง หรือส่งเอกสารหลักฐานอื่นเพิ่มเติมได้ภายในระยะเวลาที่สํานักงานกําหนด ในกรณีที่ธนาคารพาณิชย์ไม่มาชี้แจง หรือไม่ส่งเอกสารหลักฐานภายในระยะเวลาที่สํานักงานกําหนด ให้ถือว่าธนาคารพาณิชย์ไม่ประสงค์จะขออนุญาตเพื่อเสนอขายตราสารด้อยสิทธิเพื่อนับเป็นเงินกองทุนนั้นอีกต่อไป


ข้อ ๑๑ ให้สํานักงานแจ้งผลการพิจารณาคําขออนุญาตภายในเจ็ดวันทําการนับแต่วันที่สํานักงานได้รับเอกสารหลักฐานที่ถูกต้องและครบถ้วน

ในกรณีที่ธนาคารพาณิชย์ได้รับอนุญาตให้เสนอขายตราสารด้อยสิทธิเพื่อนับเป็นเงินกองทุนชนิดที่เป็นตราสารแปลงสภาพ ให้ถือว่าธนาคารพาณิชย์ได้รับอนุญาตให้เสนอขายหุ้นรองรับด้วย

ในกรณีที่ธนาคารพาณิชย์ได้รับอนุญาตให้เสนอขายตราสารด้อยสิทธิเพื่อนับเป็นเงินกองทุนที่จัดให้มีผู้แทนผู้ถือหุ้นกู้ ให้ถือว่าสํานักงานได้ให้ความเห็นชอบในการแต่งตั้งผู้แทนผู้ถือหุ้นกู้ในวันที่ได้รับอนุญาตดังกล่าวด้วย


ส่วน ๒ หลักเกณฑ์การอนุญาต

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๒ ธนาคารพาณิชย์จะได้รับอนุญาตให้เสนอขายตราสารด้อยสิทธิเพื่อนับเป็นเงินกองทุนเมื่อเป็นไปตามหลักเกณฑ์ดังต่อไปนี้

(1)  ตราสารที่จะเสนอขายดังกล่าวมีลักษณะตามข้อ 13

(2)  มีคําเรียกชื่อที่บ่งชี้ลักษณะเฉพาะตามที่กําหนดในข้อ 14

(3)  เป็นการเสนอขายตราสารต่อผู้ลงทุนที่มีลักษณะตามข้อ 15

(4) ผู้ถือหุ้นของธนาคารพาณิชย์มีมติโดยชัดแจ้งให้ธนาคารพาณิชย์ออกตราสารด้อยสิทธิเพื่อนับเป็นเงินกองทุนได้ โดยมติดังกล่าวเป็นไปตามกฎหมายว่าด้วยบริษัทมหาชนจํากัด  เว้นแต่กรณีที่ธนาคารพาณิชย์ต้องออกตราสารด้อยสิทธิเพื่อนับเป็นเงินกองทุนตามแผนฟื้นฟูกิจการตากฎหมายว่าด้วยล้มละลายซึ่งศาลเห็นชอบด้วยแผนนั้นแล้ว หรือกรณีอื่นใดที่ได้รับการผ่อนผันจากสํานักงาน

(5)  ในกรณีที่เป็นการขออนุญาตเสนอขายตราสารด้อยสิทธิเพื่อนับเป็นเงินกองทุนชนิดที่เป็นตราสารแปลงสภาพ จะต้องดําเนินการให้เป็นไปตามหลักเกณฑ์ที่กําหนดในข้อ 16

(6)  ยื่นจดข้อจํากัดการโอนตราสารที่จะเสนอขายต่อสํานักงานโดยต้องมีข้อความซึ่งแสดงได้ว่าผู้ออกตราสารจะไม่รับจดทะเบียนการโอนตราสารไม่ว่าทอดใด ๆ แก่ผู้ลงทุนที่ไม่เป็นไปตามหลักเกณฑ์ในข้อ 15 แล้วแต่กรณี เว้นแต่เป็นการโอนทางมรดก 


ข้อ ๑๓ ตราสารด้อยสิทธิเพื่อนับเป็นเงินกองทุนที่ออกโดยธนาคารพาณิชย์จะต้องมีลักษณะดังต่อไปนี้

(1)  มีการกําหนดอัตราดอกเบี้ยไว้อย่างแน่นอน หรือเป็นอัตราที่ผันแปรตามอัตราดอกเบี้ยของสถาบันการเงินหรืออัตราดอกเบี้ยอื่น

(2)  ไม่มีลักษณะเป็นหุ้นกู้อนุพันธ์

(3)  มีข้อตกลงให้ชําระค่าตราสารเป็นสกุลเงินบาท 


ข้อ ๑๔ คําเรียกชื่อที่บ่งชี้ลักษณะเฉพาะของตราสารด้อยสิทธิเพื่อนับเป็นเงินกองทุนต้องมีลักษณะดังต่อไปนี้ 

(1)  ระบุชื่อเรียกว่า “ตราสารด้อยสิทธิเพื่อนับเป็นเงินกองทุนประเภทที่ 1” สําหรับตราสารที่เสนอขายเพื่อนับเป็นเงินกองทุนประเภทเงินกองทุนชั้นที่ 1 หรือเรียกว่า “ตราสารด้อยสิทธิเพื่อนับเป็นเงินกองทุนประเภทที่ 2” สําหรับตราสารที่เสนอขายเพื่อนับเป็นเงินกองทุนประเภทเงินกองทุนชั้นที่ 2 แล้วแต่กรณี

(2)  ระบุข้อความเพิ่มเติมต่อท้ายชื่อตราสารตาม (1) เพื่อแสดงถึงคุณสมบัติและเงื่อนไขของตราสารที่เสนอขายเพื่อนับเป็นเงินกองทุนชั้นที่ 1 หรือเงินกองทุนชั้นที่ 2 แล้วแต่กรณี ทั้งนี้ หากตราสารดังกล่าวมีกําหนดเวลาไถ่ถอนให้ระบุปีที่ครบกําหนดไถ่ถอนด้วย


ข้อ ๑๕ การเสนอขายตราสารด้อยสิทธิเพื่อนับเป็นเงินกองทุนจะเสนอขายได้เฉพาะต่อผู้ลงทุนที่มีลักษณะดังต่อไปนี้

(1)  ผู้ลงทุนสถาบัน 

(2)  ผู้ลงทุนรายใหญ่ ทั้งนี้ เฉพาะกรณีที่ตราสารดังกล่าวมีลักษณะอย่างใดอย่างหนึ่งดังนี้

               (ก)  เป็นตราสารชนิดที่มีการกําหนดเงื่อนไขให้ผู้ถือตราสารปลดหนี้ให้แก่ธนาคารพาณิชย์ภายหลังการลดทุนของธนาคารพาณิชย์และเป็นตราสารเพื่อนับเป็นเงินกองทุนชั้นที่ 2  โดยการปลดหนี้ดังกล่าวต้องกําหนดไว้ไม่มากกว่าอัตราส่วนการลดทุนนั้น

               (ข) เป็นตราสารแปลงสภาพ

(3)  ผู้ลงทุนโดยเฉพาะเจาะจงซึ่งไม่เกินสิบรายในรอบระยะเวลาสี่เดือนใด ๆ  ทั้งนี้ ไม่ว่าผู้ลงทุนในจํานวนดังกล่าวจะมีผู้ลงทุนสถาบันหรือผู้ลงทุนรายใหญ่รวมอยู่ด้วยหรือไม่ก็ตาม

      ในกรณีที่ศูนย์รับฝากหลักทรัพย์ ผู้รับฝากทรัพย์สิน นายหน้าซื้อขายหลักทรัพย์ ผู้ค้าหลักทรัพย์หรือบุคคลอื่นใด มีการถือครองตราสารแทนบุคคลอื่น การนับจํานวนผู้ลงทุนตา,วรรคหนึ่ง (3) ให้นับจากบุคคลที่เป็นเจ้าของที่แท้จริงของตราสารนั้น 


ข้อ ๑๖ ในกรณีที่เป็นการขออนุญาตเสนอขายตราสารด้อยสิทธิเพื่อนับเป็นเงินกองทุนชนิดที่เป็นตราสารแปลงสภาพ ธนาคารพาณิชย์จะต้องมีการดําเนินการดังต่อไปนี้  

(1)  จัดให้มีหนังสือนัดประชุมผู้ถือหุ้นเพื่อขออนุมัติการออกตราสารดังกล่าวและหุ้นรองรับ โดยหนังสือนัดประชุมต้องระบุข้อมูลดังนี้

               (ก)  ข้อมูลเบื้องต้นเกี่ยวกับตราสาร เช่น ราคาหรืออัตราที่คาดว่าจะเป็น ราคาหรืออัตราการแปลงสภาพ ระยะเวลาและวันสิ้นสุดของการดําเนินการแปลงสภาพ เป็นต้น

               (ข)  ผลกระทบต่อผู้ถือหุ้นของธนาคารพาณิชย์ (dilution effect) หากมีการดําเนินการตามข้อกําหนดบังคับการแปลงสภาพของตราสาร โดยอย่างน้อยให้ระบุผลกระทบต่อราคาตลาดของหุ้น (price dilution) และผลกระทบต่อส่วนแบ่งกําไรหรือผลกระทบต่อสิทธิออกเสียงของผู้ถือหุ้นเดิม (control dilution)

               (ค)  วิธีการจัดสรรตราสาร

               (ง)  ข้อมูลอื่นใดตามที่สํานักงานประกาศกําหนดโดยคํานึงถึงการคุ้มครองประโยชน์ของผู้ถือหุ้นของธนาคารพาณิชย์ที่ได้รับอนุญาต

(2)  จัดให้ได้มาซึ่งมติโดยชัดแจ้งจากที่ประชุมผู้ถือหุ้นของธนาคารพาณิชย์ให้ออกหุ้นรองรับตามข้อกําหนดบังคับการแปลงสภาพ

(3)  มีการกําหนดราคาและอัตราแปลงสภาพไว้อย่างชัดเจน  ทั้งนี้ ในกรณีที่เป็นการเสนอขายต่อผู้ลงทุนสถาบันตามข้อ 15(1) หรือผู้ลงทุนรายใหญ่ตามข้อ 15(2) ราคาแปลงสภาพของตราสารที่ธนาคารพาณิชย์กําหนดไว้ในข้อกําหนดสิทธิต้องเป็นราคาที่จะสามารถสะท้อนถึงมูลค่าตลาดของหุ้นสามัญของธนาคารพาณิชย์ในช่วงระยะเวลาก่อนหรือขณะที่เกิดเหตุการณ์ซึ่งเป็นเงื่อนไขการบังคับแปลงสภาพ หรือเป็นราคาตามมูลค่าทางบัญชี (book value) ที่ผ่านการตรวจสอบหรือสอบทานโดยผู้สอบบัญชีในช่วงระยะเวลาดังกล่าวหากไม่สามารถใช้ราคาที่จะสามารถสะท้อนถึงมูลค่าตลาดได้


ข้อ ๑๗ ในกรณีที่ธนาคารพาณิชย์ได้รับอนุญาตให้เสนอขายตราสารด้อยสิทธิเพื่อนับเป็นเงินกองทุนชนิดที่เป็นตราสารแปลงสภาพ หากต่อมาภายหลังการขายตราสารดังกล่าวธนาคารพาณิชย์จะต้องมีการออกหุ้นใหม่เพิ่มเติมเนื่องจากเหตุดังต่อไปนี้ ให้ถือว่าธนาคารพาณิชย์ได้รับอนุญาตจากสํานักงานให้ออกหุ้นใหม่เพิ่มเติมเพื่อรองรับการแปลงสภาพเมื่อที่ประชุมผู้ถือหุ้นของธนาคารพาณิชย์มีมติให้ออกหุ้นเพิ่มเติมเพื่อรองรับการแปลงสภาพนั้นและได้ยื่นมติดังกล่าวต่อสํานักงานแล้ว

(1)  มีเหตุตามข้อตกลงที่ทําให้ธนาคารพาณิชย์ต้องเปลี่ยนแปลงข้อกําหนดบังคับการแปลงสภาพ 

(2)  มีการกําหนดอัตราการแปลงสภาพไว้แบบผันแปรตามราคาตลาดของหุ้นรองรับ ซึ่งเมื่อคํานวณจํานวนหุ้นตามอัตราดังกล่าวแล้วทําให้จํานวนหุ้นที่เดิมได้รับอนุญาตจากสํานักงานมีไม่เพียงพอรองรับการแปลงสภาพนั้น


หมวด ๓ เงื่อนไขที่ต้องปฏิบัติภายหลังได้รับอนุญาต

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ส่วน ๑ เงื่อนไขทั่วไป  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๘ แต่งตั้งบุคคลที่ได้รับความเห็นชอบจากสํานักงานตามข้อ 9 วรรคสอง (2) ประกอบกับข้อ 11 วรรคสาม เป็นผู้แทนผู้ถือหุ้นกู้

ในกรณีที่มีการเปลี่ยนแปลงผู้แทนผู้ถือหุ้นกู้ภายหลังการออกตราสารด้อยสิทธิเพื่อนับเป็นเงินกองทุน บุคคลที่จะได้รับแต่งตั้งให้เป็นผู้แทนผู้ถือหุ้นกู้รายใหม่จะต้องเป็นบุคคลที่มีรายชื่ออยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ตามประกาศคณะกรรมการกํากับตลาดทุนว่าด้วยคุณสมบัติของผู้แทนผู้ถือหุ้นกู้ และการกระทําตามอํานาจหน้าที่ของผู้แทนผู้ถือหุ้นกู้ 

ให้ธนาคารพาณิชย์ส่งเอกสารหรือหลักฐานการเปลี่ยนแปลงผู้แทนผู้ถือหุ้นกู้ต่อสํานักงานตามหลักเกณฑ์ที่สํานักงานประกาศกําหนดตามข้อ 5 


ข้อ ๑๙ ธนาคารพาณิชย์ที่ได้รับอนุญาตให้เสนอขายตราสารด้อยสิทธิเพื่อนับเป็นเงินกองทุนต้องดําเนินการดังต่อไปนี้

(1)  จัดให้ตราสารที่จะเสนอขายเป็นชนิดระบุชื่อผู้ถือ และต้องมีข้อความในใบตราสารที่เสนอขายซึ่งระบุว่าธนาคารพาณิชย์หรือผู้ได้รับมอบหมายจากธนาคารพาณิชย์จะไม่รับจดทะเบียนการโอนตราสารไม่ว่าในทอดใด ๆ หากการโอนนั้นจะขัดกับข้อจํากัดการโอนที่ได้จดจดทะเบียนไว้ต่อสํานักงาน

(2)  จัดให้เอกสารประกอบการเสนอขายมีข้อความที่ระบุถึงข้อจํากัดการโอนตาม (1) และให้ระบุรายละเอียดการด้อยสิทธิ เงื่อนไขการปลดหนี้ หรือเงื่อนไขการบังคับแปลงสภาพ ไว้ให้ชัดเจน

(3)  จัดให้มีการเปิดเผยข้อมูลเกี่ยวกับเงินกองทุนเป็นรายเดือนภายในวันที่ยี่สิบห้า ของเดือนถัดไปไว้บนเว็บไซต์ของธนาคารพาณิชย์ดังนี้

               (ก) เงินกองทุนขั้นต่ําและเงินกองทุนส่วนเพิ่ม (minimum capital requirement and capital buffer) ตามอัตราที่ธนาคารแห่งประเทศไทยกําหนดดังนี้

                              1. อัตราส่วนเงินกองทุนชั้นที่ 1 ที่เป็นส่วนของเจ้าของ (common equity tier 1 ratio: CET1 ratio)

                              2. อัตราส่วนเงินกองทุนชั้นที่ 1 (tier 1 ratio) 

                              3. อัตราส่วนเงินกองทุนทั้งสิ้น (total capital ratio) 

               (ข)  อัตราส่วนของเงินกองทุนตาม (ก) 1. 2. และ 3. ที่ธนาคารพาณิชย์ดํารงได้  ณ สิ้นวันทําการสุดท้ายของแต่ละเดือน

(4)  กรณีที่เป็นการเสนอขายต่อผู้ลงทุนโดยเฉพาะเจาะจงซึ่งไม่เกินสิบรายตามข้อ 15(3) ธนาคารพาณิชย์ต้องไม่โฆษณาการเสนอขายตราสารดังกล่าว และหากจะมีการแจกจ่ายเอกสารประกอบการเสนอขาย ธนาคารพาณิชย์ต้องแจกจ่ายให้แก่ผู้ลงทุนโดยเฉพาะเจาะจงซึ่งไม่เกินสิบรายตามที่ได้รับอนุญาตนั้น 

(5)  กรณีที่เป็นการเสนอขายตราสารด้อยสิทธิเพื่อนับเป็นเงินกองทุนชนิดที่เป็นตราสารแปลงสภาพ ให้ธนาคารพาณิชย์ดําเนินการดังนี้ 

               (ก)  เสนอขายตราสารให้แล้วเสร็จภายในหนึ่งปีนับแต่วันที่ที่ประชุมผู้ถือหุ้นมีมติอนุมัติให้ธนาคารพาณิชย์ออกตราสารดังกล่าวและหุ้นรองรับ

               (ข)  จัดให้มีข้อตกลงเกี่ยวกับค่าเสียหายหรือมาตรการเยียวยาอื่น ๆ ที่ผู้ถือตราสารจะได้รับ ในกรณีที่ธนาคารพาณิชย์ไม่สามารถจัดให้มีหุ้นรองรับได้


ข้อ ๒๐ ในกรณีที่มีบุคคลใดแสดงความประสงค์ที่จะลงทะเบียนการโอนตราสารด้อยสิทธิเพื่อนับเป็นเงินกองทุน ให้ธนาคารพาณิชย์ตรวจสอบความถูกต้องของการโอนตราสารดังกล่าว หากพบว่าเป็นการโอนที่ขัดต่อข้อจํากัดการโอนที่ได้จดทะเบียนไว้ต่อสํานักงาน ให้ธนาคารพาณิชย์ปฏิเสธการลงทะเบียนการโอนตราสารนั้น 

ในกรณีที่ธนาคารพาณิชย์มอบหมายบุคคลอื่นให้จัดทําทะเบียนตราสารด้อยสิทธิเพื่อนับเป็นเงินกองทุน ธนาคารพาณิชย์ต้องควบคุมและดูแลให้บุคคลที่ได้รับมอบหมายนั้นปฏิบัติตามหลักเกณฑ์ที่กําหนดในวรรคหนึ่งด้วย


ส่วน ๒ เงื่อนไขเพิ่มเติมสําหรับการเสนอขายต่อ

ผู้ลงทุนสถาบันและผู้ลงทุนรายใหญ่

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๒๑ ความในหมวดนี้ให้ใช้บังคับกับการเสนอขายตราสารด้อยสิทธิเพื่อนับเป็นเงินกองทุนไม่ว่าเป็นการเสนอขายต่อผู้ลงทุนสถาบันตามข้อ 15(1) หรือผู้ลงทุนรายใหญ่ตามข้อ 15(2) เว้นแต่ข้อ 22 ข้อ 23 และข้อ 24 ให้ใช้บังคับเฉพาะกรณีที่เป็นการเสนอขายต่อผู้ลงทุนรายใหญ่ตามข้อ 15(2)


ข้อ ๒๒ ก่อนการเสนอขายตราสารด้อยสิทธิเพื่อนับเป็นเงินกองทุนในแต่ละครั้งต่อผู้ลงทุนรายใหญ่ตามข้อ 15(2) ธนาคารพาณิชย์ต้องจัดให้มีการจัดอันดับความน่าเชื่อถือของตราสาร (issue rating) ที่เสนอขาย โดยสถาบันจัดอันดับความน่าเชื่อถือที่ได้รับความเห็นชอบจากสํานักงาน

ความในวรรคหนึ่งมิให้ใช้บังคับกับกรณีดังต่อไปนี้

(1)  สถาบันจัดอันดับความน่าเชื่อถือที่ได้รับความเห็นชอบจากสํานักงานได้มีหนังสือแจ้งต่อสํานักงานว่าไม่สามารถทําการจัดอันดับความน่าเชื่อถือตราสารนั้นได้โดยมีเหตุอันสมควร และเหตุนั้นมิได้เกิดจากผู้ออกตราสาร สํานักงานอาจผ่อนผันให้การจัดอันดับความน่าเชื่อถือนั้นกระทําโดยสถาบันจัดอันดับความน่าเชื่อถืออื่นที่สํานักงานกําหนดได้

(2)  กรณีที่ได้รับการผ่อนผันจากสํานักงานโดยมีเหตุจําเป็นและสมควร หรือเป็นกรณีที่พิจารณาได้ว่าไม่จําเป็นต้องมีการจัดอันดับความน่าเชื่อถือ


ข้อ ๒๓ เมื่อธนาคารพาณิชย์ได้ออกตราสารด้อยสิทธิเพื่อนับเป็นเงินกองทุนแล้ว ธนาคารพาณิชย์ต้องจัดให้มีการจัดอันดับความน่าเชื่อถือตามหลักเกณฑ์ในข้อ 22 อย่างต่อเนื่องจนกว่าสิทธิเรียกร้องตามตราสารจะระงับลง เว้นแต่ในกรณีที่มีเหตุจําเป็นและสมควร สํานักงานอาจผ่อนผันการจัดอันดับความน่าเชื่อถือของตราสารโดยกําหนดเงื่อนเวลาหรือเงื่อนไขไว้ด้วยก็ได้  ทั้งนี้ โดยคํานึงถึงความจําเป็นของผู้ลงทุนในการมีข้อมูลการจัดอันดับความน่าเชื่อถือนั้น


ข้อ ๒๔ ในการเสนอขายตราสารด้อยสิทธิเพื่อนับเป็นเงินกองทุนต่อผู้ลงทุนรายใหญ่ตามข้อ 15(2) ธนาคารพาณิชย์ต้องจัดให้การชักชวนให้มีการลงทุนหรือการให้คําแนะนําเพื่อการซื้อหรือขายตราสาร กระทําโดยบริษัทหลักทรัพย์ที่สามารถดําเนินการเช่นนั้นได้ เว้นแต่ธนาคารพาณิชย์เป็นบริษัทหลักทรัพย์ที่สามารถดําเนินการดังกล่าวได้อยู่แล้ว โดยให้ธนาคารพาณิชย์ปฏิบัติตามหลักเกณฑ์ที่กําหนดไว้สําหรับการชักชวนให้มีการลงทุน หรือการให้คําแนะนําเพื่อการซื้อหรือขายตราสารด้วย


ข้อ ๒๕ ธนาคารพาณิชย์ต้องจัดให้มีการแจกสรุปข้อมูลสําคัญของตราสาร (fact sheet) ให้แก่ผู้ลงทุนก่อนการเสนอขายตราสาร


ข้อ ๒๖ ให้ธนาคารพาณิชย์ยื่นคําขอให้สมาคมตลาดตราสารหนี้ไทยพิจารณารับตราสารด้อยสิทธิเพื่อนับเป็นเงินกองทุนเป็นตราสารหนี้ที่ขึ้นทะเบียนกับสมาคมตลาดตราสารหนี้ไทยภายในสามสิบวันนับแต่วันออกตราสารดังกล่าว


ข้อ ๒๗ ธนาคารพาณิชย์ต้องจัดให้มีข้อกําหนดสิทธิที่มีรายการอย่างน้อยตามที่กําหนดไว้ในมาตรา 42(1) ถึง (9)  

การแก้ไขเพิ่มเติมข้อกําหนดสิทธิจะกระทําได้ต่อเมื่อการแก้ไขเพิ่มเติมดังกล่าวมิได้ขัดหรือแย้งกับข้อกําหนดในประกาศนี้  และการแก้ไขเพิ่มเติมดังกล่าวได้ดําเนินการโดยชอบตามข้อกําหนดสิทธิ  ทั้งนี้ ให้ธนาคารพาณิชย์แจ้งการแก้ไขเพิ่มเติมนั้น พร้อมทั้งส่งสําเนาเอกสารที่เกี่ยวข้องต่อสํานักงานและสมาคมตลาดตราสารหนี้ไทยภายในสิบห้าวันนับแต่วันที่การแก้ไขเพิ่มเติมนั้นมีผลใช้บังคับ


ข้อ ๒๘ ให้ธนาคารพาณิชย์มีหนังสือแจ้งให้ผู้ถือตราสารทราบโดยไม่ชักช้าเมื่อปรากฏข้อเท็จจริงที่เป็นไปตามเงื่อนไขในการปลดหนี้ตามตราสารให้แก่ธนาคารพาณิชย์ หรือเมื่อมีกรณีต้องบังคับแปลงสภาพตราสารเป็นหุ้นสามัญของธนาคารพาณิชย์ โดยต้องระบุรายละเอียดในการดําเนินการในเรื่องดังกล่าวไว้ให้ชัดเจนในหนังสือที่แจ้ง


ผู้มีอํานาจลงนาม - ประกาศ  ณ วันที่  16 มิถุนายน พ.ศ. 2557                  

 

 

 

                                                           (นายวรพล  โสคติยานุรักษ์)

                                                                     เลขาธิการ

                                         สํานักงานคณะกรรมการกํากับหลักทรัพย์และตลาดหลักทรัพย์

                                                                 ประธานกรรมการ

                                                           คณะกรรมการกํากับตลาดทุน